Сядзібны дом акружаны невялікім паркам, парадная частка якога мае сіметрычна-восевую кампазіцыю. Уязная алея праходзіла па цэнтральнай планіровачнай восі. Бакавыя флігелі размешчаны асіметрычна, таму адметны элемент паркаў гэтага перыяду — парадны двор — не мае выразнага планіровачнага завяршэння. У яго цэнтры знаходзіўся традыцыйны круг з пад’язной дарогай, які добра захаваўся і дэкарыраваны сучаснай пасадкай спірэі. Парк за домам мае пейзажную планіроўку. Тут растуць ліпы, ясень, клён, вяз. Групы дрэў і асобныя дрэвы (салітэры) спалучаюцца з невялікімі палянамі. У 2-й палове 19 ст. ў парку пачалі высаджваць іншаземныя пароды (экзоты). Паступова ён набываў рысы натуралістычнага парку. У Начы захаваліся вельмі рэдкія для Беларусі віды раслін. Старэйшы ў рэспубліцы экземпляр арэха чорнага дасягае ў вышыню 25 м пры дыяметры ствала 81 см; расце конскі каштан васьмітычынкавы з Паўночнай Амерыкі. Па вадасцёкавай трубе вілася адна з найпрыгажэйшых ліян (з Усходняга Кітая) — вістэрыя кітайская.